Diari Oficial de la Generalitat Valenciana


Sumari del DOGV 7294, del 12-06-2014 (2014/5319)

ORDE 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el pla de control de les poblacions d'arruí (Ammotragus lervia) a la Comunitat Valenciana.
-----------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2014/06/04/11/dof/vci/html**

### Dades del document

Número de DOGV
:   7294

Data del DOGV
:   12-06-2014

Secció del DOGV
:   I. DISPOSICIONS GENERALS

Número del document
:   2014/5319


Data del document
:   04-06-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * animal de caça
    * caça
    * legislació
    * fauna
    * regulació de la caça

ORDE 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el pla de control de les poblacions d'arruí (Ammotragus lervia) a la Comunitat Valenciana. [2014/5319]  
PREÀMBUL  
  
La Llei 13/2004, de 27 de desembre, de Caça de la Comunitat Valenciana, establix en l'annex les espècies cinegètiques en el territori valencià. En este annex s'inclou l'arruí (Ammotragus lervia).  
L'any 2009 es va publicar el Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana, l'objecte del qual és previndre la introducció i la proliferació d'espècies exòtiques invasores a la Comunitat Valenciana. En l'annex I de l'esmentat Decret 213/2009 s'inclou l'arruí (Ammotragus lervia) com a espècie exòtica sotmesa al règim de limitacions, com ara prohibició de transport, comerç o alliberament d'exemplars vius. Per això, d'acord amb este decret, la conselleria competent en matèria de medi ambient ha de redactar un pla de control de l'arruí (Ammotragus lervia) a la Comunitat Valenciana, i preveure, al mateix temps, el seu caràcter d'espècie cinegètica en la Llei 13/2004, de Caça de la Comunitat Valenciana.  
D'altra banda, esta espècie també està declarada invasora en l'àmbit nacional mitjançant el Reial Decret 630/2013, de 2 d'agost, pel qual es regula el Catàleg Espanyol d'Espècies Exòtiques Invasores, en concret el que establix la disposició addicional quinta, punt 2, i la transitòria segona.  
A més, per la condició d'espècie cinegètica i invasora de l'arruí (Ammotragus lervia), els titulars dels espais cinegètics han d'intervindre activament en este pla, ja que està establit com a deure de gestió en l'article 36 de la Llei 13/2004, de Caça.  
Esta orde, atesa la presència de l'espècie amb anterioritat al 13 de desembre de 2007, establix una zonificació, i diferencia una zona d'exclusió o zona 1, en la qual no n'hi ha exemplars o es desitja l'exclusió o/i eradicació d'estos, i una zona 2, on n'hi ha exemplars que van ser introduïts amb anterioritat al 13 de desembre de 2007, en la qual s'han de controlar; s'estima l'extensió de la zona 2 en unes 169.630 hectàrees.  
  
Per tot això, tenint en compte l'article 49.17 de l'Estatut d'Autonomia, el qual atorga a la Generalitat competència exclusiva en caça, així com l'article 29 i concordants, que establixen la potestat reglamentària que habilita el Consell per a dictar normes, i a fi de previndre a la Comunitat Valenciana l'expansió de l'arruí (Ammotragus lervia) i de conduir les poblacions que hi ha a nivells compatibles amb la resta d'espècies i valors naturals, això últim, en els llocs on puga ser objecte d'aprofitament cinegètic, d'acord amb la disposició addicional quinta del Reial Decret 630/2013, i fent ús de les facultats que tinc atribuïdes, una vegada complits els tràmits procedimentals previstos en l'article 43 de la Llei 5/1983, de 30 de desembre, del Consell, amb un informe previ de l'Advocacia General de la Generalitat, fent ús de les facultats que em conferix l'article 28.e de l'esmentada llei, a proposta de la Direcció General del Medi Natural i de conformitat amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte i àmbit  
Regular, en l'àmbit de la Comunitat Valenciana, les mesures necessàries per a evitar l'expansió de les poblacions d'arruí (Ammotragus lervia) per la seua condició d'espècie exòtica invasora, així com les mesures de control de les seues poblacions, fins que estes siguen eradicades o siguen compatibles amb els valors naturals de l'entorn i altres interessos legítims en l'espai, així com establir la delimitació cartogràfica de l'àrea on es realitza esta activitat per mitjà d'aprofitament cinegètic.  
  
  
Article 2. Zonificació  
Atesa la diversitat de la Comunitat Valenciana i les desiguals condicions de partida, quant a presència o abundància d'arruïns (Ammotragus lervia), s'establixen les zones següents, d'acord amb el que establix la disposició addicional segona del Reial Decret 630/2013, de 2 d'agost, pel qual es regula el Catàleg Espanyol d'Espècies Exòtiques Invasores.  
  
1. Zona 1 d'exclusió i ràpida eradicació.  
2. Zona 2 de control.  
La delimitació d'estes zones es reflectix en l'annex I.  
  
Article 3. Actuacions que s'han de desenrotllar en els espais cinegètics creats per mitjà de declaració expressa  
Les actuacions, en espais cinegètics oberts, que s'han de desenrotllar segons la zona on es troben són:  
Zona 1 (zona d'exclusió): abatiment d'exemplars d'arruí (Ammotragus lervia) per mitjà de qualsevol art o mitjà de caça autoritzat, bé simultani a altres modalitats de caça per a les quals estiga autoritzat el caçador, o bé per autorització expressa d'abatiment d'arruïns (Ammotragus lervia) en dates no autoritzades per a la caça major, o bé per guardes jurats de caça adscrits a l'espai cinegètic.  
L'abatiment comportarà la notificació obligatòria a la unitat administrativa amb competències en matèria de caça del servici territorial corresponent en el termini de 72 hores per part dels titulars cinegètics en qualsevol dels casos establits en el paràgraf anterior, segons el contingut que s'inclou en l'annex II d'esta orde.  
Els animals abatuts en estes zones no podran ser homologats, excepte l'excepció establida en la disposició transitòria única d'esta orde, ni precintats amb segells destinats a animals caçats en la zona 2. La notificació a què fa referència l'apartat anterior avalarà el transport de l'animal mort o les seues parts.  
Zona 2 (zona de control): s'aprofitarà cinegèticament d'acord amb les resolucions dels plans tècnics d'ordenació cinegètica, o amb les resolucions anuals de la direcció territorial corresponent, en les quals s'establirà el nombre d'exemplars que es poden caçar en cada un dels espais cinegètics. El règim d'aprofitament exclourà la captura en viu així com el foment de les poblacions per mitjà de l'alliberament o la incorporació de nous individus. L'abatiment comportarà el precinte dels animals d'acord amb les resolucions indicades anteriorment.  
  
  
Article 4. Actuacions que s'han de desenrotllar en zones comunes  
La notificació d'albiraments a l'autoritat competent per a l'emissió de permisos l'efectuaran els agents mediambientals, sense perjuí que els propietaris dels vedats, els propietaris contigus i la resta d'usuaris de la forest comuniquen als esmentats agents la presència d'exemplars d'esta espècie.  
Per a la realització del control es requerirà una autorització individual expressa de la direcció territorial corresponent, i l'abatiment d'exemplars es farà per algun dels mitjans següents: propis de l'Administració, guardes jurats de caça de vedats contigus a la zona comuna o caçadors en general.  
Una vegada efectuat l'abatiment, es notificarà de la mateixa manera que s'establix en la zona 1.  
  
Article 5. Trasllats d'animals vius  
Es prohibix el moviment d'animals vius d'arruí (Ammotragus lervia).  
Es tindran en compte les excepcions previstes en l'article 4 del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
  
DISPOSICIONS ADDICIONALS  
  
Primera. Legislació aplicable  
En tot allò que no està no mencionat en esta orde caldrà ajustar-se al que disposa la Llei 42/2007, de 13 de desembre, del Patrimoni Natural i de la Biodiversitat; la Llei 13/2004, de 27 de desembre, de Caça de la Comunitat Valenciana; el Reial Decret 630/2013, de 2 d'agost, pel qual es regula el Catàleg Espanyol d'Espècies Exòtiques Invasores, i el Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
  
Segona. Regla de no gasto públic  
La implementació i el desplegament posterior d'esta orde no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria de caça i pesca continental, en la data de publicació d'esta, i, en tot cas, haurà d'atendre's amb els mitjans personals i materials de la conselleria esmentada.  
  
DISPOSICIÓ TRANSITÒRIA  
  
Única. Actuacions en tancaments cinegètics de la zona 1  
Els titulars de tancaments cinegètics amb arruí (Ammotragus lervia) en els seus vedats, els quals estan ubicats en la zona 1, d'exclusió, han d'eliminar tots els exemplars d'esta espècie fins a la substitució de la càrrega pasturant d'arruí (Ammotragus lervia) per una altra espècie, en un termini de deu anys a partir de la presentació d'un nou pla de caça o data establida per a la presentació d'un pla de caça. No obstant això, durant els primers cinc anys podran homologar els trofeus obtinguts en l'espai cinegètic.  
Així mateix, als titulars d'estos tancaments els serà aplicable la Llei 26/2007, de 23 d'octubre, de Responsabilitat Mediambiental.  
  
  
DISPOSICIONS FINALS  
  
Primera. Desplegament de l'orde  
Es faculta la Direcció General de Medi Natural perquè dicte totes les resolucions que siguen necessàries per a desplegar esta orde, així com les modificacions que puguen ser necessàries per a actualitzar-la, complir-la correctament o millorar-la.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 4 de juny de 2014  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
  
ANNEX I  
Zonificació de les actuacions que s'han de desenrotllar en el pla de control (vegeu el mapa)  
  
Zona 1: zona d'exclusió  
Província de Castelló.  
Província de València.  
Província d'Alacant: resta de la província no inclosa en la zona 2.  
  
Zona 2: zona de control  
Província d'Alacant: delimitació. L'extrem nord el descriu l'eix de la CV-700 des de Muro de Alcoy en direcció cap a l'est fins a la Venta Margarida, al terme de Planes, on pren la CV-712, i seguix en direcció cap a l'est fins a entroncar amb la CV-715, al terme municipal de Pego, a escassos metres del municipi.  
Després d'este punt, pren direcció cap al sud, i avança a través de la citada CV-715 fins al municipi de la Nucia, on el límit pren l'eix de la CV-70 fins que es troba amb l'autopista AP-7 al terme municipal de Benidorm.  
Discorre, llavors, a través de l'autopista AP-7 en direcció cap al sud-oest fins a la intersecció amb l'autovia A-31, al terme municipal de Monforte del Cid, on vira en direcció cap al nord i pren l'eix de l'autovia esmentada, fins al municipi de Sax.  
Al municipi de Sax, el límit pren l'eix de la CV-80 des del municipi de Sax en direcció cap a l'est fins a la intersecció amb l'autovia A-7, al terme municipal de Castalla, on pren direcció cap al nord fins a Muro de Alcoy.  
En tots els vedats de caça que, a la data de publicació, tinguen la superfície afectada per la delimitació exterior del perímetre de la zona de control, fent que una part del vedat quede en l'esmentada zona i l'altra en la zona 1 o d'exclusió, s'entendrà que la totalitat del vedat queda inclosa en la zona 2 de control a tots els efectes. En relació amb estos vedats de caça, les ampliacions o segregacions d'estos que tinguen lloc en la superfície del vedat inclosa en la zona 1 després de la publicació d'esta orde, es consideraran incloses als efectes de gestió de l'arruí (Ammotragus lervia) com a zona 1 d'exclusió.  
  
  
  
ANNEX II  
Contingut mínim del document de comunicació  
  
Unitat administrativa a la qual s'envia, data d'abatiment, terme municipal, província, número d'espai cinegètic, titular de l'espai cinegètic, partida on s'abat, coordenades XY (coordenades UTM FUS 30 ETRS 89) del lloc d'abatuda, sexe de l'exemplar abatut, edat, persona que l'abat, hora d'abatiment, modalitat de caça usada, destinació que es dóna a l'exemplar, apreciacions subjectives de l'estat sanitari, si es precinta l'animal, el número de precinte i opcionalment una fotografia de cara del cap de l'animal.


Còpia Permalink ELI